ตามหัวข้อเลยค่ะ ประจำเดือนจะกลับมาเมื่อไหร่แล้วจะมีผลข้างเคียงอะไรร่วมด้วยหรือป่าว
สวัสดีค่ะ Imyourpraeการใช้ยาคุมแบบฉีดคุมกำเนิดทุก 1 เดือนนั้นเป็นการใช้ยาคุมประเภทฮอร์โมนรวม ทำให้ประจำเดือนมักจะยังมาสม่ำเสมอ โดยควรเริ่มฉีดภายใน 5 วันแรกของการมีประจำเดือน เพื่อให้สามารถมีเพศสัมพันธ์ได้เลย แต่หากเริ่มฉีดเวลาอื่นควรรอให้ครบ 7 วัน โดยการใช้ยาฉีดคุมกำเนิดเป็นการคุมกำเนิดที่มีประสิทธิภาพสูง โอกาสตั้งครรภ์ขณะฉีดยามีน้อยกว่า 1%หากต้องการหยุดฉีดยาก็สามารถทำได้ ประจำเดือนปกติจะกลับมาภายในประมาณ 1-3 เดือนหลังการฉีดยา ผลข้างเคียงหลังหยุดยาพบได้น้อยมาก อาจมีเลือดออกกระปริดกระปรอยได้บ้าง แต่กับชนิดฮอร์โมนรวมมักจะเกิดได้น้อยอยู่แล้ว และหากยังไม่พร้อมตั้งครรภ์ ควรคุมกำเนิดด้วยวิธีอื่นต่อทันทีเช่นการใส่ถุงยางอนามัยหรือยาคุมแบบแผงรายเดือน ทันทีที่มีการหยุดยาฉีดค่ะ